Source: https://beta.e-justice.europa.eu/37/MT/costs?ENGLAND_AND_WALES&action=printMS&member=1
Timestamp: 2020-01-24 21:39:42+00:00
Document Index: 2232409

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'Qorti ', 'qorti ', 'Qorti ', 'Qorti ', 'qorti ', 'qorti ']

Din il-paġna tagħtik informazzjoni indikattiva dwar l-ispejjeż tal-proċeduri tal-ġustizzja fl-Ingilterra u Wales. Tiddiskuti suġġetti inklużi d-drittijiet ta’ professjonisti legali, l-għajnuna legali, il-medjazzjoni u l-ispejjeż fissi, bħall-ispejjeż tal-qorti.
Fejn nista’ nsib informazzjoni dwar l-ispejjeż tal-proċeduri?
Id-Drittijiet tal-Professjonisti Legali
L-ispejjeż fissi
L-ispejjeż tal-esperti
Id-drittijiet tat-tradutturi u l-interpreti
Fejn nista’ nsib informazzjoni dwar il-medjazzjoni?
Sit web disponibbli dwar it-tagħrif dwar l-ispejjeż
Bħalissa l-informazzjoni dwar il-proċess u l-ispejjeż tal-proċeduri tal-qorti fl-Ingilterra u Wales qed tiġi ppreparata għal Directgov, is-sit web tal-Gvern tar-Renju Unit. Directgov jipprovdilek b’aċċess faċli għall-informazzjoni tal-gvern.
Is-sit web tas-Servizz tal-Qrati tal-Maestà Tagħha (HMCS –Her Majesty’s Court Service) jipprovdilek informazzjoni speċifika dwar drittijiet tal-qorti fl-Ingilterra u Wales (minflok l-ispejjeż kollha differenti tal-proċeduri). Is-sit web joffrilek informazzjoni dwar l-ispejjeż differenti tal-qorti mitluba fil-qrati fl-Ingilterra u Wales u jekk għandekx tħallashom. Hija wkoll disponibbli informazzjoni dwar il-leġiżlazzjoni jew liġijiet dwar l-ispejjeż tal-qorti.
Fejn nista’ nsib informazzjoni dwar iż-żmien medju li jieħdu l-proċeduri differenti?
M’hemm ebda żmien medju għaliex kull kawża difiża hija differenti. Il-qorti involuta tista’ tkun f’pożizzjoni tissuġġerixxi kemm bejn wieħed u ieħor idumu ċerti tipi ta’ każijiet.
Fejn nista’ nsib informazzjoni dwar l-ispejjeż totali medji għal proċedura partikolari?
M’hemm l-ebda medja peress illi kull kawża difiża hija differenti. Avukat b’esperjenza f’tip partikolari ta’ proċediment jista’ jkun f’pożizzjoni jagħtik firxa tal-ispejjeż.
It-Taxxa tal-Valur Miżjud
L-ispejjeż tal-avukati: Normalment il-VAT jitħallas fuq l-ispejjeż tal-avukati (solicitors u barristers) u fuq ċerti spejjeż (b’rata ta’ 15 fil-mija, għalkemm din ir-rata x’aktarx terga’ titla’ għal 17.5 fil-mija fl-2010). Fir-Renju Unit, ir-reġistrazzjoni ghall-VAT hija obbligatorja jekk jintlaħqu ċerti limiti ta’ dħul. Ara s-sit web tad-Dħul u d-Dwana tal-Maestà Tagħha (HM Revenue and Customs) għal aktar informazzjoni.
L-Ispejjeż tal-Qorti: Il-VAT mhix applikabbli fuq l-ispejjeż tal-qorti.
Qafas li jirregola d-drittijiet tal-professjonisti legali
L-Avukati (Solicitors)
Il-Kodiċi ta' Kondotta tal-Avukati (Solicitors) jeħtieġ lill-avukati (solicitors) jagħtu lill-klijenti l-aħjar informazzjoni possibbli dwar l-ispejjeż tagħhom (regola 2.03). B’mod speċifiku, ir-regola 2.03 tistabbilixxi dmir li jinfurmaw lill-klijenti dwar ir-rati ta’ ħlas tagħhom u meta l-ħlasijiet ikunu antiċipati, flimkien ma’ parir dwar l-għażla tagħhom għall-finanzjament, inkluż intitolament għall-finanzjament pubbliku. L-avukati (solicitors) huma wkoll meħtieġa jgħarrfu lill-klijenti tagħhom dwar ir-responsabbiltà potenzjali tagħhom li jħallsu l-ispejjeż ta’ terzi. Dawn id-dispożizzjonijiet japplikaw bl-istess mod għal avukati Ewropej irreġistrati li jipprattikaw fl-Ingilterra u Wales, u għal ditti tal-avukati (solicitors) u avukati oħrajn u persuni li mhumiex avukati li huma rregolati mill-Awtorità tar-Regolamentazzjoni tal-Avukati. L-ittri inizzjali ta’ pariri lill-klijenti għandhom jinkludu wkoll l-għanijiet tal-klijenti, l-għażliet u l-kwistjonijiet fil-każ (taħt ir-regola 2.02 tal-kodiċi).
Ladarba jiġi ffinalizzat kont bl-ispejjeż, id-drittijiet tal-avukati (solicitors) jistgħu jiġu evalwati kemm mis-Servizz dwar l-Ilmenti Legali kif ukoll mill-uffiċjali tat-taxxi fil-qrati. L-Ordni dwar il-Ħlas tal-Avukati (Solicitors) (Xogħol Mhux Kontenzjuż) 2009 teħtieġ li l-ispejjeż tal-avukati (solicitors) għandhom ikunu ġusti u raġonevoli, filwaqt li jitqiesu ċ-ċirkostanzi kollha tal-każ fejn ix-xogħol ma jinvolvix proċeduri tal-qorti. Fil-każ li kont bl-ispejjeż li dwarhom m’hemmx qbil jirrigwardaw xogħol li ma jinvolvix proċeduri quddiem il-qorti, huwa possibbli li s-Servizz għall-Ilmenti Legali jevalwa jekk il-kont huwiex ġust u raġonevoli. Din l-evalwazzjoni tiddetermina x’kien ikun ammont ġust u raġonevoli jekk il-kont jitqies eċċessiv. Kwalunkwe ftehim dwar drittijiet assoċjat mal-qorti u li jinvolvi l-proċeduri quddiem il-qorti – magħruf ukoll bħala “xogħol kontenzjuż” – huwa soġġett għal rekwiżiti statutorji taħt l-Att dwar l-Avukati (Solicitors) 1974 u jista’ jkun soġġett għal evalwazzjoni mill-qorti.
L-Avukati (Barristers)
Il-parti l-kbira tad-drittijiet mitluba mill-avukati (barristers) huma nnegozjati u miftiehma qabel ma jinbeda x-xogħol; għalhekk hija meħtieġa regolamentazzjoni inqas preskrittiva. Il-Kodiċi tal-Kondotta tal-Kamra tal-Avukati tal-Ingilterra u Wales jistabbilixxi l-prinċipji li jgħoddu għall-avukati (barristers) fir-rigward tad-drittijiet u l-pagi għal avukati (barristers) impjegati għal rashom. Il-kodiċi jistabbilixxi li l-avukati (barristers) impjegati għal rashom jistgħu jitolbu l-ħlas għal kwalunkwe xogħol li jkun inbeda fuq kwalunkwe bażi permess mil-liġi u li ma jinvolvix il-ħlas ta’ paga jew salarju. Hemm aktar dispożizzjonijiet dwar xogħol mibdi minn avukat (barrister) impjegat għal rasu f’isem ieħor. Kwalunkwe irregolarità fir-rigward tal-ispejjeż tista’ tiġi investigata mill-Bord tal-Istandards tal-Kamra tal-Avukati u tista’ potenzjalment tirriżulta f’azzjoni dixxiplinarja.
Il-Marixxalli
Id-drittijiet tal-Marixxalli tal-Qorti tal-Kontea (County Court) huma spejjeż tal-qorti u għalhekk jinsabu fost l-ispejjeż tal-proċeduri diġà msemmija aktar ’il fuq.
Taħt l-Att dwar il-Qrati 2003, il-Lord Chancellor huwa meħtieġ jiffissa, permezz ta’ strument statutorju, id-drittijiet li jista’ jitlob Uffiċjal tal-Infurzar tal-Qorti l-Għolja. L-informazzjoni dwar dawn id-drittijiet tista’ tinsab fuq is-sit web tas-Servizz tal-Qrati tal-Maestà Tagħha.
Is-sistema kurrenti ta’ drittijiet għall-Marixxalli Ċċertifikati hija kumplessa: kull setgħa tal-infurzar iġġib magħha struttura ta’ drittijiet differenti. Xi strutturi, bħal dawk li jirrigwardaw Taxxi tal-Kunsill, huma stabbiliti fi statut; oħrajn jeżistu biss f’arranġamenti kuntrattwali mfassla bejn kumpannija tal-marixxalli u l-klijenti tagħha.
Is-Servizz tal-Qrati tal-Maestà Tagħha (Her Majesty’s Court Service) bħalissa qed jiżviluppa xi tibdiliet għall-marixxalli ċċertifikati u l-istruttura tad-drittijiet. Għalkemm it-tibdiliet x’aktarx ma jidħlux fis-seħħ qabel April 2012, dan is-sit web ikun irid jiġi aġġornat biex jirrifletti t-tibdiliet.
L-Amministrazzjoni tal-Ġuramenti
Qasam wieħed fejn huma imposti spejjeż fissi fuq il-professjonisti legali kollha jirrigwardaw l-amministrazzjoni tal-ġuramenti. Taħt l-Att dwar il-Qrati u s-Servizzi Legali 1990, il-Lord Chancellor huwa meħtieġ li jiffissa, permezz ta’ strument statutorju, id-drittijiet li jitolbu l-professjonisti legali talli jamministraw il-ġuramenti. Dan il-livell bħalissa huwa ta’ £5 għal kull affidavit jew affermazzjoni u £2 għal kull dokument.
Sorsi dwar l-Ispejjeż
Fejn nista’ nsib informazzjoni dwar l-ispejjeż legali fl-Ingilterra u Wales?
Informazzjoni dwar l-ispejjeż legali tista’ tinkiseb mis-sit web tas-Servizz tal-Qrati tal-Maestà Tagħha, iżda tkun teħtieġ ukoll informazzjoni dwar sorsi oħrajn tal-ispejjeż, bħar-rappreżentazzjoni legali. Il-Law Society u l-Kunsill tal-Kamra tal-Avukati jistgħu jgħinuk issib rappreżentant legali, għalkemm m’għandhomx informazzjoni dwar l-ispejjeż għar-rappreżentazzjoni legali għaliex dan jiddependi minn bosta fatturi individwali tal-każ partikolari ikkonċernat. Jekk hija involuta litigazzjoni transkonfinali, bħalissa hemm żewġ settijiet ta’ drittijiet tal-avukati: dawk ta’ fejn tinsab il-parti li tibda l-litigazzjoni, u dawk ta’ fejn isseħħ il-litigazzjoni.
L-ispejjeż fissi fil-proċeduri ċivili
L-ispejjeż fissi għal-litiganti fil-proċeduri ċivili
L-informazzjoni dwar l-ispejjeż tal-qorti tista’ tinsab fuq is-sit web tas-Servizz tal-Qrati tal-Maestà Tagħha. Dawn id-drittijiet jgħoddu flimkien mal-ispejjeż tar-rappreżentanza legali.
L-istadju tal-proċedura ċivili fejn għandhom jitħallsu l-ispejjeż fissi
Id-drittijiet tal-qorti jridu jitħallsu fil-bidu ta’ kwalunkwe proċess li fih huma dovuti l-ispejjeż tal-qorti; kwalunkwe drittijiet u spejjeż fissi oħrajn normalment jitħallsu meta jintemmu l-proċedimenti.
L-ispejjeż fissi fil-proċeduri kriminali
L-ispejjeż fissi għal-litiganti fil-proċeduri kriminali
Persuna akkużata tista’ tkun intitolata għall-għajnuna legali biex tiddefendi l-proċeduri kriminali jekk tikkwalifika. Aktar dettalji dwar l-għajnuna legali u l-kwalifiki jinsabu aktar ’l isfel. Fejn il-persuna akkużata mhijiex qed tirċievi l-għajnuna legali, l-ispejjeż huma miftiehma bejn individwu u/jew ir-rappreżentant legali tiegħu.
L-istadju tal-proċedura kriminali fejn għandhom jitħallsu l-ispejjeż fissi
L-ispejjeż tax-xhieda jew id-drittijiet tal-esperti għandhom normalment jitħallsu mal-konklużjoni tal-każ.
L-ispejjeż fissi fil-proċeduri kostituzzjonali
L-ispejjeż fissi għal-litiganti fil-proċeduri kostituzzjonali
L-ispejjeż tal-qorti jiddependu fuq it-tip ta’ proċeduri kkonċernati u l-livell (l-istat) tal-qorti fejn inbdew il-proċeduri. Spejjeż oħrajn, bħal dawk għar-rappreżentazzjoni legali, għandhom jitqiesu wkoll.
L-istadju tal-proċedura kostituzzjonali fejn għandhom jitħallsu l-ispejjeż fissi
L-ispejjeż tal-qorti għandhom jitħallsu fil-bidu ta’ kwalunkwe proċess li għalih huma dovuti l-ispejjeż tal-qorti; kwalunkwe drittijiet u spejjeż fissi oħra normalment jitħallsu meta jintemmu l-proċedimenti.
Fil-proċeduri ċivili għal pretensjonijiet ta’ taħt £5000, l-ispejjeż tal-esperti huma limitati għal £200, iżda fil-każijiet l-oħrajn kollha l-imħallef għandu d-diskrezzjoni jippermetti dak li jħoss li huwa xieraq. Il-qrati huma meħtieġa jikkunsidraw li jużaw biss espert uniku konġunt minflok wieħed għal kull parti. Aktar informazzjoni tista’ tinsab fuq is-sit web tal-Ministeru tal-Ġustizzja tar-Renju Unit.
L-interpreti fil-parti l-kbira tal-każjiiet fil-qrati ċivili huma pprenotati u mħallsa ċentralment. Iridu jintlaħqu xi kriterji sabiex interpretu jitħallas ċentralment. Il-każ għandu jkun wieħed ta’ smigħ (biex jiġi deċiż jekk il-każ għandux jinstema’ minn qorti ogħla) (committal hearing), każ tal-familja li jinvolvi lit-tfal, jew każ ta’ vjolenza domestika (inkluż żwieġ forzat). Jekk il-każ mhuwiex kopert minn wieħed minn dawn il-kriterji, interpretu xorta jitħallas jekk dan huwa l-uniku mod biex il-litigant ikun jista’ jifhem il-proċeduri, u jekk hu jew hi ma jistax/tistax jikseb/tikseb finanzjament pubbliku, ma jistax/tistax jiflaħ/tiflaħ li jħallas/tħallas interpretu privat u m’għandux/m’għandhiex ħbieb jew membri tal-familja li jistgħu jassistu. Id-drittijiet huma stabbiliti fit-termini u l-kondizzjonijiet tal-prenotazzjoni. Id-dritt jista’ jvarja ħafna minn każ għall-ieħor, skont it-tul tas-seduta, id-distanza u l-ħin meħud biex jivvjaġġa sal-qorti u lura, u l-mezz li bih jivvjaġġa l-interpretu, It-termini u l-kondizzjonijiet huma applikati strettament għall-pretensjonijiet kollha sabiex jii żgurat li ma jsirx ħlas żejjed.
M’hemm ebda regolamenti li jirregolaw id-drittijiet tat-tradutturi. It-traduttur jew kumpannija ta’ tradutturi jiddeterminaw l-ispejjeż tagħhom infushom.
Il-parti t-telliefa meta trid tħallas l-ispejjeż tal-parti r-rebbieħa?
Il-prinċipju ġenerali huwa li t-tellief iħallas, iżda deċiżjoni dwar l-ispejjeż hija għal kollox skont id-diskrezzjoni tal-imħallef. Fid-deċiżjoni dwar l-ispejjeż, l-imħallef iqis l-imġieba tal-partijiet, l-isforzi li jkunu saru, jekk kien hemm, qabel u matul il-proċeduri biex jipprovaw jirrisolvu t-tilwima (inkluż attentat għal riżoluzzjoni alternattiva tat-tilwimiet). Dawn jistgħu jinkludu spejjeż fissi preskritti, spejjeż evalwati mill-imħallef bil-limiti dwar l-ammont (skont it-tip u l-ammont tad-deċiżjoni). L-ispejjeż jistgħu ukoll jiġu ttrattati bħala kwistjoni separata fi ‘stima dettaljata tal-ispejjeż’, normalment użata biss fejn l-ispejjeż jeħtieġu eżaminazzjoni aktar mill-qrib. Aktar informazzjoni dwar il-proċedura tista’ tinstab fuq is-sit web tal-Ministeru tal-Ġustizzja tar-Renju Unit.
L-informazzjoni dwar il-medjazzjoni, inkluża xi informazzjoni dwar l-ispejjeż, hija disponibbli fuq varjetà ta’ siti web u links:
Ir-Riżoluzzjoni Alternattiva tat-Tilwimiet (ADR - Alternative Dispute Resolution)
Parir Legali dwar il-Komunità
Il-Helpline Nazzjonali tal-Medjazzjoni
Informazzjoni dwar ir-riżoluzzjoni alternattiva tat-tilwimiet fil-Ministeru tal-Ġustizzja tar-Renju Unit
Il-paġna dwar il-medjazzjoni fuq is-sit web tas-Servizz tal-Qrati tal-Maestà Tagħha
L-informazzjoni dwar ir-riżoluzzjoni Alternattiva tat-Tilwimiet (ADR) għat-tilwimiet wara tkissir ta’ relazzjoni tal-familja hija disponibbli fuq is-sit web tal-Helpline tal-Medjazzjoni tal-Familja (li tittratta esklussivament fil-medjazzjoni tal-familja) jew billi ċċempel 0845 60 26 627 (minn ġewwa r-Renju Unit) u +441823 623650 (minn barra r-Renju Unit). Is-siti web li ġejjin ukoll għandhom informazzjoni dwar il-medjazzjoni tal-familja:
Parir Issa (Advice Now)
Gwida ta' Parir - għajnuna onlajn mill-Uffiċċju tal-Pariri għaċ-Ċittadini
ADR Issa (ADR Now)
Is-Servizz tal-Qrati tal-Maestà Tagħha
Min iżur dawn is-siti jista’ juża l-faċilità ta’ tiftix biex ifittex għal ‘medjazzjoni tal-familja’,
Limitu ta’ dħul applikabbli fil-qasam tal-ġustizzja ċivili
Persuni li jirċievu xi benefiċċji relatati mad-dħul (appoġġ tad-dħul, allowance tad-dħul għal min qed ifittex ix-xogħol, allowance relatat mad-dħul ta’ impjieg u appoġġ, u kreditu ta’ garanzija [għall-pensjonanti]) għandhom stat ‘bil-passaport’ bħala klijenti tal-għajnuna legali. Dan ifisser li huma awtomatikament finanzjarjament eliġibbli għall-għajnuna legali. Dawn l-erba’ benefiċċji li huma ttestjati skont il-mezzi huma wkoll magħrufa bħala benefiċċi ‘ta’ sussistenza’ għaliex iżidu d-dħul tal-klijent sal-minimu statutorju meħtieġ biex wieħed jgħix fuqu.
Inkella, persuni li jeħtieġu l-għajnuna legali jistgħu jiksbu għajnuna ‘mingħajr ħlas’ jew mhux kontributorja, jekk għandhom dħul gross mensili ta’ inqas minn £2657, dħul mensili disponibbli ta’ taħt £315 u kapital disponibbli ta’ £3000 jew inqas, Jekk id-dħul mensili disponibbli huwa bejn £316 u £733, jew il-kapital disponibbli tagħhom jaqa’ bejn £3000 u £8000, jiġu offruti finanzjament fuq il-bażi li jaqblu li jħallsu kontribuzzjonijiet lejn l-ispejjeż legali tagħhom. Dawn il-figuri jgħoddu minn April 2009. Iżda jistgħu jinbidlu, u għalhekk għandek dejjem tivverifika mal-Kummissjoni dwar is-Servizzi Legali (li tmexxi s-sistema tal-għajnuna legali fl-Ingilterra u Wales) li l-figura għandha kurrenti.
Minbarra li jikkwalifika finanzjarjament, applikant għandu wkoll juri li għandu raġunijiet raġonevoli biex jibda, jiddefendi jew ikun parti għal proċeduri, u li huwa raġonevoli, fiċ-ċirkostanzi partikolari tal-każ, li jingħata l-għajnuna legali. Il-Kummissjoni għas-Servizzi Legali għandha tqis, per eżempju, jekk il-każ għandux ċans raġonevoli li jintrebaħ, jekk il-benefiċċji tal-litigazzjoni jkunux akbar mill-ispiża għall-fondi pubbliċi, u jekk l-applikant jiksibx benefiċċju sinjifikanti personali mill-proċedura, filwaqt li jqis kwalunkwe responsabbiltà li jitħallsu lura l-ispejjeż legali jekk jirnexxi. Dawn il-fatturi huma simili għal dawk li jinfluwenzaw lil klijent li jħallas privatament u li għandu mezzi moderati meta jqis jiġix involut fil-proċeduri.
Limitu ta’ dħul applikabbli fil-qasam tal-ġustizzja kriminali għall-akkużati
Minn Ottubru 2006, il-konvenuti li jidhru quddiem il-Qorti tal-Maġistrati (il-qorti kriminali inferjuri) fl-Ingilterra u Wales huma soġġetti għal test dwar il-mezzi, li jiżen id-dħul ta’ applikant biex jirrefletti ċ-ċirkostanzi tal-familja tiegħu: per eżempju, in-numru ta’ tfal. Jekk id-dħul annwali bil-piż differenzjat tal-applikant huwa inqas minn £12,475, jew jekk l-applikant jirċievi benefiċċju speċifikat jew ikollu anqas minn tmintax-il sena, ikun finanzjarjament eliġibbli għal rappreżentazzjoni bl-għajnuna legali. Jekk id-dħul annwali bil-piż differenzjat tal-applikant huwa aktar minn £22,325, ikun finanzjarjament ineliġibbli għal rappreżentazzjoni bl-għajnuna legali. Fejn id-dħul aġġustat ta’ applikant jaqa’ bejn iż-żewġ limiti, ikun hemm evalwazzjoni aktar dettajlata tad-dħul disponibbli. Dan il-kalkolu jqis l-ispejjeż attwali tad-dar u tal-kura tat-tfal, u jippermetti wkoll ammont għall-għixien. Jekk id-dħul annwali disponibbli li jirriżulta ma jeċċedix £3398, ikun finanzjarjament eliġibbli għal rappreżentazzjoni bl-għajnuna legali.
F’Novembru 2008, il-gvern ikkonsulta dwar proposti biex jestendi t-testijiet tal-mezzi għall-Qorti tal-Kuruna (il-qorti kriminali superjuri) fl-Ingilterra u Wales, u ppubblika r-risposta tiegħu għall-kummenti li rċieva f’Ġunju 2009. Il-gvern bi ħsiebu jittestja l-mudell tiegħu f’ħames Qrati tal-Kuruna f’Jannar 2010, b’implimentazzjoni nazzjonali akbar ippjanata għal bejn April u Ġunju 2010.
Limitu ta’ dħul applikabbli fil-qasam tal-ġustizzja kriminali għall-vittmi
L-għajnuna legali mhijiex disponibbli għall-vittmi tal-kriminalità. Iżda, jingħata appoġġ emozzjonali u prattiku mill-impjegati u mis-Servizz tax-Xhieda: per eżempju, il-vittmi jiġu offruti faċilitajiet ta’ mistennija separati. Ix-xhieda vulnerabbli u intimidati jiġu offruti miżuri speċjali taħt l-Att dwar il-Ġustizzja taż-Żgħażagħ u l-Evidenza Kriminali 1999, bħall-għażla li jagħtu l-evidenza b’link tal-vidjo minn post ieħor.
Is-Servizz ta’ Prosekuzzjoni tal-Kuruna dan l-aħħar irreveda pakkett intitolat ‘Informazzjoni għall-familji vittmi tal-vjolenza’ għall-uffiċjali tal-pulizija li jagħmlu kuntatti mal-famlja, sabiex jagħtu lil dawk il-familji vittmi tal-vjolenza minħabba omiċidju jew qtil mhux intenzjonali. Il-pakkett jinkludi informazzjoni u pariri dwar il-firxa ta’ kwistjonijiet li jistgħu jkollhom jittrattaw il-familja, u jgħidilhom fejn jistgħu jiksbu aktar għajnuna jekk, per eżempju, jeħtieġu għajnuna legali dwar fejn għandu jgħix tifel, jew ma’ min għandu jkollu kuntatt tifel.
L-għoti ta’ pariri legali għall-familji vittmi ta’ vjolenza minħabba omiċidju jew qtil mhux intenzjonali kien pilotat bħala parti mill-iskema tal-avukati tal-vittmi. Il-familji vittmi ta’ vjolenza setgħu jkollhom aċċess sa 15-il siegħa ta’ pariri legali dwar kwistjonijiet soċjali u personali li jirriżultaw minn mewt, iżda mhux direttament relatat mal-proċess. Il-proġett pilota tlesta f’April 2008 u bħalissa qed naħdmu fuq il-proposti biex nistabbilixxu servizz biex nipprovdu pariri legali tul l-Ingilterra u Wales, abbażi tal-esperjenza miksuba fil-proġett pilota.
Barra minn hekk, l-iskema tal-fokus fuq il-vittmi tas-Servizz ta’ Prosekuzzjoni tal-Kuruna tiżgura li l-familji jingħataw l-għażla ta’ laqgħa qabel il-kawża mal-prosekuzzjoni: sabiex l-iskema tad-dikjarazzjoni personali tal-vittma tiġi spjegata, u l-offerta ta’ prosekutur li jaqra d-dikjarazzjoni tal-familja qabel ma tingħata s-sentenza. Wara l-każ, il-vittmi jistgħu jiġu riferiti għall-iskema ta’ kuntatt tal-vittmi tas-servizz ta’ probazzjoni. Il-proġett jaħtar uffiċjal ta’ kollegament mal-vittma sabiex ikompli jżomm lill-familja informata dwar dak li huwa rilevanti (bħas-sentenza tal-akkużat) u jappoġġa lill-familja biex taġġorna d-dikjarazzjoni personali tal-vittma għal smigħ tal-libertà provviżorja (parole) jekk jixtiequ jagħmlu dan.
Kondizzjonijiet oħrajn marbuta mal-għotja tal-għajnuna legali għall-konvenuti
Kwalunkwe individwu li japplika għar-rappreżentazzjoni bl-għajnuna legali fil-Qorti tal-Maġistrati jew fil-Qorti tal-Kuruna fl-Ingilterra u Wales għandu wkoll jgħaddi mit-test dwar l-interessi tal-ġustizzja. Dan it-test iqis fatturi bħal jekk sejba ta’ ħtija ta’ delitt allegat x’aktarx jirriżultax li l-konvenut jintbagħat il-ħabs jew jitlef ix-xogħol tiegħu, u jekk il-konvenut jistax jifhem il-proċeduri u jgħid il-każ tiegħu. Jekk jgħodd fattur wieħed, jew taħlita ta’ fatturi minn dawn, għall-konvenut, ġeneralment jitqies li ssodisfa t-test dwar ‘l-interessi tal-ġustizzja’.
Proċeduri tal-qorti mingħajr ħlas
F’xi ċirkostanzi, individwu jista’ ma jkollux iħallas tariffa tal-qorti. Jista’ jingħata dispensa sħiħa, fejn it-tariffa kollha ma titħallasx, jew dispensa parzjali, fejn jagħmel kontribuzzjoni għat-tariffa. Aktar informazzjoni dwar id-dispensa mill-ispejjeż tal-qorti tista’ tinsab fuq is-sit web tas-Servizz tal-Qrati tal-Maestà Tagħha.
Il-Kummissjoni dwar is-Servizzi Legali,
Ir-Riżoluzzjoni Alternattiva tat-Tilwimiet (ADR), Parir Legali dwar il-Komunità, Il-Helpline Nazzjonali tal-Medjazzjoni, Il-paġna dwar ir-Riżoluzzjoni Alternattiva tat-Tilwimiet fil-Ministeru tal-Ġustizzja tar-Renju Unit , Il-paġna dwar il-medjazzjoni fis-sit web tas-Servizz tal-Qrati tal-Maestà Tagħha, Il-Helpline tal-Medjazzjoni tal-Familja, Direct.gov.uk, Parir Issa, Parir Legali dwar il-Komunità, Gwida ta' Parir - għajnuna onlajn mill-Pariri għaċ-Ċittadini, ADR Issa, Is-Servizz tal-Qrati tal-Maestà Tagħha, Il-Kodiċi ta' Kondotta tal-Avukati (Solicitors), Id-Dħul u d-Dwana tal-Maestà Tagħha, Is-Servizz tal-Qrati tal-Maestà Tagħha, Il-Ministeru tal-Ġustizzja tar-Renju Unit, Is-Servizz tal-Qrati tal-Maestà Tagħha (marixxalli), Il-Ministeru tal-Ġustizzja
Rapport tar-Renju Unit dwar l-Istudju dwar it-Trasparenza tal-ispejjeż (448 Kb)
L-aħħar aġġornament: 26/06/2019